Ministarstvo znanosti, obrazovanja i sporta ovih je dana donijelo odluku kojom je udruzi koja se bavi liječenjem 'iscjeljivanjem duše' dodijelilo bespovratna sredstva u iznosu od 100.000 kuna

Wikipedija na engleskom piše da je to srednjovjekovna praksa u kojoj se bolesti nastoje izliječiti pomoću vjerskih relikvija, molitava, hodočašća i sl. Njezinu suvremenu verziju utemeljio je 1990. dr. Tomislav Ivančić, profesor na Katoličkom bogoslovnom fakultetu u Zagrebu i predstojnik Centra za duhovnu pomoć (CDP).

Hagioterapeuti tvrde da 40 posto psihičkih bolesnika ima problema zbog djelovanja magije te da 70 posto slučajeva raka nastaje na temelju trauma u duhovnoj strukturi čovjeka. 'Ljudi nam dođu sa rakom u Centar za duhovnu pomoć. Mi ne liječimo rak, ali mi gledamo da li je uzrok možda na duhovnoj dimenziji. Izliječimo duhovnu dimenziju , ojačamo čovjeka duhovno, kod njega rak ostaje, ne raste dalje, a on funkcionira dalje godinama', tvrde članovi Centra

Poznato je da vjerske zajednice znaju imati uspjeha u liječenju ovisnosti. No tu postoje dva problema: 1) one ne liječe znanstvenom metodom, već vjerom, odnosno obraćenjem na vjeru koje, među ostalim, podrazumijeva prihvaćanje strogog režima života i 2) liječenje vjerom nije učinkovito kod teških bolesti poput raka, naprotiv može biti opasno jer pacijent koji je uvjeren da djeluje može zanemariti znanstvene metode koje mu uistinu pomažu.

Uvidom u zbirni obrazac za ocjenu projekta, vidljivo je kako je projekt ocijenjen visokim brojem bodova, uz obrazloženja da su ciljevi projekta usklađeni s prioritetima Natječaja te usmjereni na potrebe korisnika koji će kroz razvoj samopouzdanja, samopoštovanja i pozitivne slike o sebi jačati unutarnje vrijednosti i osobno zadovoljstvo te na taj način spriječiti sve oblike rizična i neprihvatljiva ponašanja... Budući da se projekt 'Prevencija ovisnosti kod mladih hagioterapijskom metodom' provodi od 2011. te je u tom razdoblju bilo uključeno više od 3.000 učenika osnovnih i srednjih škola s područja cijele Hrvatske, oko 700 njihovih roditelja, stručnih suradnika u školama i liječnika te s obzirom na to da je provedba projekta vrlo dobro prihvaćena od strane škola, ravnatelja, stručnih suradnika, djece i roditelja, te da se stalno osuvremenjuje u skladu s potrebama korisnika, projekt je dobio pozitivno mišljenje stručnjaka koji su ga ocjenjivali i predložen je za dodjeljivanje bespovratnih sredstava', poručili su iz MZOS-a.

No fizičar i popularizator znanosti dr. sc. Dejan Vinković s PMF-a u Splitu smatra da ovakav odgovor pokazuje potpun raspad svih prepreka ulasku pseudoznanosti u javne institucije na više razina - od lokalne i regionalne samouprave, do državnih agencija i ministarstava.

'Prilično je deprimirajuće kada vam ministarstvo nadležno za znanost i obrazovanje nonšalantno odgovara da ne vidi problem u financiranju vjerskih metoda pranja mozga, koje se lažno predstavljaju kao znanstveno utemeljeno liječenje, a ustvari su općepoznata pseudoznanstvena metoda. Naravno, vjerske zajednice imaju pravo organizirati takve kampove kao dio svojih vjerskih aktivnosti, ali u tome nema što raditi MZOS ili državne agencije za obrazovanje. Uostalom, znači li to da bi jednak tretman u MZOS-u imale i udruge koje, recimo, ovisnike pretvaraju u muslimanske fanatike?' pita Vinković.

No naš je fizičar najviše šokiran tvrdnjom MZOS-a da je hagioterapiju visokim ocjenama ocijenilo nekakvo 'stručno povjerenstvo'.

'U to kako izgleda to 'stručno' ocjenjivanje imao sam se prilike i sam uvjeriti kada sam nedavno javno obznanio prepisku koju sam vodio s MZOS-om na uočene neregularnosti u ocjenjivanju projekata na natječaju za programe popularizacije znanosti. MZOS kroz takve propuste gubi svaki kredibilitet i pokazuje da nije sposoban uvoditi kriterije kvalitete čak ni na svojim malim javnim natječajima. Suludo je kako se MZOS može pozivati na to da je 3.000 djece već bilo izloženo promociji pseudoznanosti hagioterapije, umjesto da sankcionira sve koji su dopustili da se takvi programi nesmetano puštaju u javne škole! Kako netko iole priseban može braniti 'terapiju' koja se temelji na tvrdnji da 100 posto svih bolesti uzrokuju uznemireni um i život bez osjećaja smisla. Gdje su tu za početak bakterije, virusi, geni, karcinogeni... MZOS vodi rat oko zdravstvenog odgoja, a onda daje 100.000 kuna udruzi koja je 3.000 djece učila zdravstvenom neodgoju', komentirao je dr. Vinković.